Javaslat A TANÁCS HATÁROZATA a Kereskedelmi Világszervezet (WTO) Általános Tanácsában az Európai Unió által Pakisztánnak biztosítandó további autonóm kereskedelmi preferenciákra vonatkozó WTO-mentesség iránti kérelem kapcsán az Európai Unió által képviselendő álláspont meghatározásáról /* COM/2012/024 final - 2012/0008 (NLE) */





INDOKOLÁS 1. A JAVASLAT CÉLJA E javaslat célja meghatározni az Európai Unió által Pakisztánnak biztosítandó további autonóm kereskedelmi preferenciákra vonatkozó WTO-mentesség iránti kérelem kapcsán a Kereskedelmi Világszervezet (WTO) Általános Tanácsában az Európai Unió által képviselendő álláspontot és ezáltal lehetővé tenni, hogy az Európai Unió csatlakozhasson a konszenzushoz e mentességre irányuló kérelem elfogadását illetően. 2010. október 14-én a Bizottság elfogadta a Pakisztán számára vészhelyzeti autonóm kereskedelmi preferenciák bevezetéséről szóló európai parlamenti és tanácsi rendeletjavaslatot, ezáltal felelt meg az Európai Tanács 2010. szeptember 16-i felkérésének a precedens nélküli és pusztító pakisztáni áradások kapcsán. E javaslat parlamenti és tanácsi vitája hamarosan lezárul. Annak érdekében, hogy az EU a Pakisztánból származó behozatal tekintetében preferenciális elbánást tudjon biztosítani anélkül, hogy ugyanezt a preferenciális elbánást biztosítania kellene más WTO-tag hasonló termékei számára is, a WTO-nak mentességet kell nyújtania bizonyos olyan WTO-kötelezettségvállalások átmeneti felfüggesztésével, amelyek egyébként alkalmazandók lennének. 2010. november 18-án az EU az 1994. évi GATT I. cikkének 1. bekezdésében és XIII. cikkében foglalt rendelkezések alóli szükséges mértékű mentességre irányuló kérelmet (G/C/W/640 számú dokumentum) és 2011. október 26-án egy mentességre irányuló felülvizsgált kérelmet (G/C/W/640.Rev1 dokumentum) nyújtott be. Mivel bizonyos WTO-tagokkal jelenleg is folynak kétoldalú egyeztetések e mentességre irányuló kérelem kapcsán, a mentességre irányuló kérelem második felülvizsgált változatát kellő időben benyújtják. 2. A JAVASLAT JOGALAPJA Az Európai Unió működéséről szóló szerződés (EUMSZ) 218. cikkének (9) bekezdése előírja, hogy a Tanács a Bizottságnak vagy az Unió külügyi és biztonságpolitikai főképviselőjének a javaslata alapján határozatot fogad el a nemzetközi megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia. Az Európai Unió által Pakisztánnak biztosított további autonóm kereskedelmi preferenciákra vonatkozó mentesség e rendelkezés hatálya alá tartozik, mivel a határozatot egy, az EU jogait és kötelezettségeit érintő, nemzetközi egyezménnyel létrehozott szerv (a WTO Általános Tanácsa vagy miniszteri konferenciája) hozza meg. 2012/0008 (NLE) Javaslat A TANÁCS HATÁROZATA a Kereskedelmi Világszervezet (WTO) Általános Tanácsában az Európai Unió által Pakisztánnak biztosítandó további autonóm kereskedelmi preferenciákra vonatkozó WTO-mentesség iránti kérelem kapcsán az Európai Unió által képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével, tekintettel az Európai Bizottság javaslatára, mivel: (1) Az Európai Unióban folyamatban van a Pakisztánnak további autonóm kereskedelmi preferenciák biztosítását szolgáló jogszabály elfogadása. Az Európai Uniónak az 1994. évi GATT I. cikke 1. bekezdésében és XIII. cikkében foglalt kötelezettségei alóli szükséges mértékű mentesítése nélkül, a további autonóm kereskedelmi preferenciák biztosításával nyújtott elbánást ki kellene terjeszteni a WTO minden más tagjára is. Ezért helyénvaló az 1994. évi GATT I. cikkének 1. bekezdése és XIII. cikke vonatkozásában szükséges mértékben mentességet igénybe venni a Kereskedelmi Világszervezetet létrehozó Marrakeshi Egyezmény IX. cikkének 3. bekezdése alapján. (2) Az Európai Unió először 2010. november 18-án nyújtott be e tárgyban kérelmet, majd 2011. október 26-án benyújtotta a felülvizsgált változatot, a WTO Általános Tanácsa pedig hamarosan döntést hoz róla. (3) Ezért helyénvaló e kérelem kapcsán a Kereskedelmi Világszervezet (WTO) Általános Tanácsában az Európai Unió által képviselendő álláspontot meghatározni, ELFOGADTA EZT A HATÁROZATOT: 1. cikk A Kereskedelmi Világszervezet (WTO) Általános Tanácsában az Európai Unió által képviselendő álláspont a Pakisztánnak biztosítandó további autonóm kereskedelmi preferenciákra vonatkozó WTO-mentesség jóváhagyása. Ezt az álláspontot a Bizottság fejti ki. 2. cikk Ez a határozat az elfogadásának napján lép hatályba. Kelt Brüsszelben, 2012.1.30.-án/-én. a Tanács részéről az elnök